Document ID: 32015D0225

DEĊIŻJONI TA' IMPLIMENTAZZJONI TAL-KUMMISSJONI (UE) 2015/225
tal-11 ta' Frar 2015
li temenda l-Annessi I u II tad-Deċiżjoni 2009/861/KE dwar miżuri tranżitorji skont ir-Regolament (KE) Nru 853/2004 tal-Parlament Ewropew u tal-Kunsill fir-rigward tal-ipproċessar ta' ħalib nej mhux konformi f'ċerti stabbilimenti tal-ipproċessar tal-ħalib fil-Bulgarija
(notifikata bid-dokument C(2015) 631)
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta' April 2004 li jistabbilixxi ċerti regoli speċifiċi ta' iġjene għall-ikel li joriġina mill-annimali (1), u b'mod partikolari it-tieni paragrafu tal-Artikolu 9 tiegħu,
Billi:
(1)
Ir-Regolament (KE) Nru 853/2004 jistabbilixxi regoli speċifiċi ta' iġjene għall-ikel li joriġina mill-annimali għal operaturi tan-negozji tal-ikel. Dawn ir-regoli jinkludu ħtiġijiet tal-iġjene għall-ħalib mhux proċessat u għall-prodotti tal-ħalib.
(2)
Id-Deċiżjoni tal-Kummissjoni 2009/861/KE (2) fih previst ċerti derogi mir-rekwiżiti stabbiliti fis-subkapitoli II u III tal-Kapitolu I tat-Taqsima IX tal-Anness III tar-Regolament (KE) Nru 853/2004 għall-istabbilimenti tal-ipproċessar tal-ħalib fil-Bulgarija elenkati f'dik id-Deċiżjoni. Dik id-Deċiżjoni tapplika sal-31 ta' Diċembru 2015.
(3)
B'konformità, ċerti stabbilimenti tal-ipproċessar tal-ħalib elenkati fl-Anness I tad-Deċiżjoni 2009/861/KE jistgħu, b'deroga mid-dispożizzjonijiet relevanti tar-Regolament (KE) Nru 853/2004, jipproċessaw ħalib konformi u ħalib mhux konformi sakemm l-ipproċessar tal-ħalib konformi jew mhux konformi jitwettaq fuq linji ta' produzzjoni separati. Barra minn hekk, ċerti stabbilimenti tal-ipproċessar tal-ħalib elenkati fl-Anness II ta' dik id-Deċiżjoni jistgħu jipproċessaw il-ħalib mhux konformi mingħajr linji ta' produzzjoni separati.
(4)
Fit-28 ta' April 2014, fit-18 ta' Awwissu 2014 u fit-2 ta' Diċembru 2014 il-Bulgarija bagħtet lista riveduta u aġġornata ta' dawk l-istabbilimenti tal-ipproċessar tal-ħalib lill-Kummissjoni.
(5)
F'dik il-lista, l-istabbiliment elenkat f'Nru 4 (BG 1212001 “S i S - 7” EOOD) tat-tabella stabbilita fl-Anness I tad-Deċiżjoni 2009/861/KE ġie imħassar minħabba li temm l-attivitajiet tiegħu.
(6)
Barra minn hekk, ċerti stabbilimenti li bħalissa huma elenkati fl-Anness II tad-Deċiżjoni 2009/861/KE tħassru f'dik il-lista riveduta u aġġornata minħabba li issa huma awtorizzati jipproċessaw biss ħalib konformi biex jitqiegħed fis-suq ta' ġewwa l-Unjoni. Dawk l-istabbilimenti huma elenkati fit-tabella fl-Anness II tad-Deċiżjoni 2009/861/KE f'Nru 3 (0912016 OOD “Persenski”), Nru 8 (1612064 OOD “Ikay”), Nru 11 (2512021 “Keya-Komers- 03” EOOD), Nru 22 (BG 1612051 ET “Radev-Radko Radev”), Nru 37 (1512010 ET “Militsa Lazarova- 90”), Nru 50 (BG 1112016 Mandra “IPZHZ”), Nru 51 (BG 1712042 ET “Madar”) Nru 54 (1312005 “Ravnogor” OOD), Nru 63 (BG 2612034 ET “Eliksir-Petko Petev”) Nru 75 (2312033 “Balkan spetsial” OOD) u Nru 79 (2612015 ET “Detelina 39”).
(7)
Barra minn hekk, f'dik il-lista, l-istabbilimenti elenkati f'Nru 7 (1612049 “Alpina-Milk” EOOD), Nru 21 (BG 1612028 ET “Slavka Todorova”), Nru 23 (BG 1612066 “Lakti ko” OOD) u Nru 71 (2012032 “Kiveks” OOD) tat-tabella stabbilita fl-Anness II tad-Deċiżjoni 2009/861/KE tħassru, minħabba li temmew l-attivitajiet tagħhom.
(8)
Għaldaqstant, id-Deċiżjoni 2009/861/KE għandha tiġi emendata skont dan.
(9)
Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DIN ID-DEĊIŻJONI:
Artikolu 1
L-Annessi I u II tad-Deċiżjoni 2009/861/KE huma sostitwiti bit-test fl-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, il-11 ta' Frar 2015.

Labels: 0
18
17
15